Lintujen käytös on ihmetyttänyt kokenutta luontoasiantuntijaa Urpo Koposta tänä syksynä. Hän kertoo, että kylmä kesä on siirtänyt lintujen pesintää huomattavan myöhäiseen ajankohtaan.

– Huono kesä vaikutti niin, että pikkulintujen normaaliaikaiset pesinnät epäonnistuivat. Sen vuoksi linnut ovat tehneet merkillisen ryntäyksen uusintapesintään, Koponen kertoo.

Tiaiset ja muut pikkulinnut pesivät normaalisti huhti- ja toukokuussa. Osa linnuista tekee toisen pesueen yleensä heinä-elokuussa. Paitsi tänä vuonna.

Enontekiöllä kuulemma haarapääsky vielä kurvailee kymmenen asteen lämpötilassa, joten eiköhän etelässäkin pärjätä. Urpo Koponen

– Nyt ne yrittivät uudestaan suurella joukolla vasta sydänkesän jälkeen, ja se on jatkunut syyskuuhun saakka. Oman pihani tuntumasta lähti viikko sitten viisi talitiaisen poikasta. En ole koskaan aikaisemmin kokenut tällasta.

Talitiaisen lisäksi Koponen on bongannut poikkeuksellisen myöhäisiä sinitiaisen, kuusitiaisen ja puukiipijän poikasia.

Syysmuutto alkamassa

Kylmät yöt eivät Koposen mukaan aiheuta linnuille haittaa.

– Ne pärjäävät kyllä. Kaikki ovat jo kaikki lennossa. Enontekiölläkin kuulemma haarapääsky vielä kurvailee kymmenen asteen lämpötilassa, joten eiköhän etelässäkin pärjätä.

Sää kuitenkin vaikuttaa lintujen muuttoaikatauluun, ei tosin kaikkien.

– Afrikkaan muuttavat lähtevät sinne joka tapauksessa, oli syksy lämmin tai kylmä. Eurooppaan jäävät sen sijaan odottavat vaikka jouluun saakka, jos sää on lauha. Esimerkiksi punarinta muuttaa vasta lumien alta pois.